नई दिल्ली। सोमवार को भाजपा कार्यकर्ताओं और ऑटो यूनियनों ने ऑटो परमिट घोटाले में सीएम आवास पर प्रचंड प्रदर्शन कर परिवहन मंत्री गोपाल रॉय से इस्तीफा मांगा। ऑटो परमिट घोटाले में मुख्यमंत्री केजरीवाल और परिवहन मंत्री गोपाल राय को सीधे रूप में दोषी मानते हुए प्रदर्शनकारियों ने इन दोनों के इस्तीफे की मांग की।
प्रदर्शनकारी “केजरीवाल शर्म करो-ऑटो वालों ने मान दिया, सम्मान दिया-तुमने उनको भी धोखा दिया“ नारे लगा रहे थे। सीएम आवास की ओर बढ़ते प्रदर्शनकारियों को प्रदेश अध्यक्ष सतीश उपाध्याय, नेता विपक्ष विजेन्द्र गुप्ता सहित कई नेताओं और कार्यकर्ताओं को पुलिस गिरफ्तार कर मौरिस नगर थाना ले गई, जहां से उन्हें छोड़ दिया गया।
प्रदर्शनकारियों को संबोधित करते हुए प्रदेश अध्यक्ष सतीश उपाध्याय ने कहा कि दिल्ली के ऑटो रिक्शा वालों ने अरविंद केजरीवाल को पूरा विश्वास दिया, मान-सम्मान दिया पर आज वह खुद को ठगा हुआ सा महसूस कर रहे हैं। यह जानकर दुख होता है कि ऑटो रिक्शा वालों के विश्वास को तोड़ केजरीवाल सरकार ने ऑटो परमिट माफियाओं को सीधे पैसे लेकर उनके हाथों में बांटे। उन्होंने कहा कि इस भ्रष्टाचार की जिम्मेदारी पूरी तरह मुख्यमंत्री केजरीवाल की है और उन्हें नैतिकता के आधार पर इस्तीफा देना चाहिए। भाजपा मांग करती है कि मुख्यमंत्री अरविंद केजरीवाल एवं परिवहन मंत्री गोपाल रॉय अविलंब इस्तीफा दें। विजेन्द्र गुप्ता ने कहा कि आम आदमी पार्टी नेताओं की सांठ-गांठ से सभी नियमों को ताक पर रखकर ऑटो परमिटों को बांटने में भारी धांधली एवं पैसों का लेन देन हुआ है, जिसकी उच्चस्तरीय जांच आवश्यक है। उन्होंने कहा कि इस घोटाले को देखकर ऐसा लगता है कि सत्ता में आते ही जो 30,000 परमिटों का आवंटन केजरीवाल सरकार ने किया था उनमें भी इसी तरह के घपले किए गए होंगे।
hin_Deva hin_Deva hin_Deva